गेहूं का चोकर वो तत्व होता है, जो गेहूं के दानों को पीसने के बाद बच जाता है। वैसे तो इसे आमतौर पर पशुओं के लिए चारे के रूप में इस्तेमाल किया जाता है। इसके प्रयोग से आप कई प्रकार के मास्क्स और स्क्रब्स भी बना सकते हैं। इसका खुरदुरापन इसे एक बेहतरीन स्क्रब बनाता है, जिससे अनचाहे बाल निकलते हैं और झुर्रियों से भी छुटकारा मिलता है। गेहूं के चोकर, दूध और गुलाबजल को आपस में मिला लें और एक पेस्ट का निर्माण करें। इस दानेदार पेस्ट को अपने चेहरे पर लगाएँ और घुमाकर इसे तब तक घिसें, जब तक कि यह स्क्रब सूख ना जाए। इसके बाद इसे ठन्डे पानी से धो लें। आप चाहें तो गेहूं के चोकर के साथ बेसन, हल्दी और दूध की मलाई या दही का इस्तेमाल करके भी एक पेस्ट बना सकती हैं। इसे लगाने के बाद करीब 20 मिनट के लिए इसे छोड़ दें। फिर इसे धीरे-धीरे घिसें और बाद में धो लें। इस स्क्रब का प्रयोग चेहरे के अलावा अन्य भागों के बाल निकालने के लिए भी किया जा सकता है।